Ræða mín við útnefningu Gríms (JGH)

Hér kemur ræða sem ég flutti fyrir hönd dómnefndar í veislu á Hótel Sögu þegar Frjáls verslun útnefndi Grím Sæmundsen mann ársins 2013 í atvinnulífinu. Bjarni Benediktsson fjármálaráðherra afhenti viðurkenninguna. Kvartettinn Kvika söng nokkur lög en þetta er ungur sönghópur sem vakið hefur mikla athygli. Benedikt Jóhannesson, framkvæmdastjóri Heims og útgefandi Frjálsrar verslunar, setti hátíðina og stýrði veislunni. Mikill fjöldi mætti til heiðurs Grími. Ræðan hljóðaði svona:

Maður ársins í íslensku atvinnulífi árið 2013,

fjármálaráðherra, Bjarni Benediktsson,

starfsmenn Bláa Lónsins,

góðir gestir.

Heilsan er auður hvers manns.

Í ljósi þess má segja að heilsulindir séu hinar eiginlegu auðlindir.

En sumar heilsulindir þykja merkari en aðrar.

Undur veraldar.

Það er mikið sagt.

Hið þekkta tímarit National Geographic hefur valið Bláa Lónið á Íslandi sem eitt af 25 undrum veraldar og er það einstök viðurkenning.

Raunar ein af mörgum því Bláa Lónið hefur baðað sig í ljóma vinsælda og fjölda alþjóðlegra viðurkenninga.

Það er oft gert mikið úr því að Ísland sé komið á kortið. Auðvitað er það mikils virði þegar um Ísland er fjallað í erlendum fjölmiðlum.

En það er aðeins fyrsta skref. Ekkert gerist af sjálfu sér.

Það þarf að selja ferðir til Íslands og hafa upp á eitthvað að bjóða; þar kemur til kasta ferðaþjónustunnar og þeirra sem þar leggja hönd á plóginn með iðjusemi, þrautseigju og hugmyndaflugi.

Ferðaþjónustan er sú atvinnugrein sem lagt hefur einna mest til efnahagsbatans á Íslandi.

Allt þarf að vera fyrir hendi: náttúrugersemar, upplifun, skipulagðar og skemmtilegar ferðir, hótelrými, matargerð í fremsta flokki, samgöngur, hreint loft og að staðið sé við gefin loforð um ferðir til landsins.

Hratt flýgur góð og slæm fiskisaga á meðal ferðamanna.

Veislugestir góðir!

Það er með mikilli ánægju sem Frjáls verslun útnefnir Grím Sæmundsen, lækni og forstjóra Bláa Lónsins, sem mann ársins í atvinnulífinu á Íslandi árið 2013.

Þetta er í 26. sinn sem Frjáls verslun stendur að þessari útnefningu og eru þetta elstu verðlaun í viðskiptalífinu á Íslandi.

Í mati sínu lagði dómnefndin til grundvallar framsækni, nýjungar í ferðaþjónustu, arðbæran rekstur til góðs fyrir íslenskt samfélag, fagmennsku, stórhug og útsjónarsemi sem gert hefur Bláa Lónið að einstæðu fyrirtæki í heiminum.

Í dómnefnd Frjálsrar verslunar sitja auk mín: Benedikt Jóhannesson, framkvæmdastjóri Heims og útgefandi Frjálsrar verslunar, en hann er formaður nefndarinnar, Rannveig Rist, forstjóri Rio Tinto Alcans á Íslandi, Sigurður Helgason, stjórnarformaður Icelandair Group og dr. Eyþór Ívar Jónsson, forstöðumaður nýsköpunar og frumkvöðlakennslu í MBA-námi Viðskiptaháskólans í Kaupmannahöfn.

Grímur Sæmundsen er leiðtogi og hefur ævinlega verið í forystuhlutverki þar sem hann hefur látið að sér kveða. Hann var sigurvegari sem knattspyrnumaður í Val og formaður Vals um árabil. Hann spilaði sem sókndjarfur bakvörður - og ef sú staða er yfirfærð á leikvöll stjórnunar má segja að hann beiti framsækinni íhaldssemi í rekstri, líkt og Hörður Sigurgestsson, forstjóri orðaði það um stjórnun sína á Eimskip þegar hann var útnefndur maður ársins 1998.

Grímur hefur af mikilli þrautseigju frá árinu 1992, eða í tuttugu og eitt ár, byggt upp Bláa Lónið sem fyrirtæki – og sem ákjósanlegan og vinsælan stað fyrir ferðamenn. Þangað komu 635 þúsund gestir á þessu ári.

Nú fara um 70% erlendra ferðamanna sem koma til landsins í Bláa Lónið.

Frá árinu 2008 hefur Bláa Lónið fest sig í sessi sem vinsælasti og mest sótti ferðamannastaður Íslands!

Það er afrek og á bak við það saga framtakssemi.

Góðir hálsar!

Síðustu ár hafa verið Bláa Lóninu einstaklega gjöful fjárhagslega. Heilsulind er auðlind!

Bláa Lónið skilar um 1,3 milljörðum króna í hagnað eftir skatta á þessu ári en sambærilegur hagnaður í fyrra var um 900 milljónir eftir skatta. Áætluð velta þessa árs er um 5 milljarðar króna.

Eigið fé félagsins var um 1,6 milljarðar króna í lok síðasta árs og hin eiginlega eign félagsins, þ.e. framtíðartekjur þess, virðist traust. Bláa Lónið er þekkt vörumerki á heimsvísu og í því eru fólgin mikil óefnisleg verðmæti.

Það þarf að standa undir orðsporinu. Miklar fjárfestingar eru framundan hjá Bláa Lóninu og hefur verið ákveðið að reisa 74 herbergja lúxushótel – og tvöfalda tekjurnar fyrir árið 2020.

Bláa Lónið er í 114. sæti á hinum vinsæla lista Frjálsrar verslunar yfir stærstu fyrirtæki landsins.

Í yfirgripsmiklu viðtali við Frjálsa verslun sem Björn Vignir Sigurpálsson tók segir Grímur um upphaf ævintýrisins: „Ég fékk áhuga á því að stofna hér heilsudvalarstað fyrir húðsjúklinga með sérstaka áherslu á erlenda gesti. Þetta var því undir formerkjum gjaldeyrisskapandi heilbrigðisþjónustu en um þá hugmynd hafði ég og fleiri félagar stofnað sérstakt félag, Íslenska heilsufélagið hf. Þar var Ólafur B. Thors, þá forstjóri Sjóvár-Almennra, í lykilhlutverki sem stjórnarformaður félagsins. Ég hefði aldrei komist áfram með þetta verkefni án ómetanlegs stuðnings hans við mig og þá sýn sem Íslenska heilsufélagið hafði mótað.“

Ákveðin vatnaskil urðu í sögu Bláa Lónsins árið 1999 þegar núverandi baðstaður var opnaður og starfsemin flutt frá upphaflegri staðsetningu við jarðvarmaorkuverið í Svartsengi og uppbyggingin hönnuð í fullkominni sátt við umhverfið.

Þarna var í mikið ráðist. Grímur færði lónið!

Þetta hefur orðið til þess að forseti Íslands hefur slegið á létta strengi þegar hann hefur verið fenginn til að veita Grími verðlaun á undanförnum árum og sagt að af 25 undrum veraldar hafi drottinn almáttugur skapað 24 – en Grímur Sæmundsen eitt.

Ekki kemst ég hjá því við þessa verðlaunaafhendingu að geta þess að Grímur er gamall skólabróðir okkar Benedikts úr menntaskóla og var formaður bekkjaráðs.

Á einum fundi nefndarinnar um manns ársins datt það út úr mér að líklega væri einn helsti löstur Gríms að hann kynni illa á klukku. En varð fljótt þess áskynja að ég væri að lýsa sjálfum mér. Þar með varð þetta mikill kostur.

Vel á minnst. Hvers vegna er Bláa lónið blátt?

Það er kísillinn í jarðsjónum. Hann dreifir ljósinu sem fellur á lónið þannig að blár litur myndast og af því dregur Bláa Lónið nafn sitt.

Veislugestir góðir!

Eiginkona Gríms er Björg Jónsdóttir. Hún er gamla ástin hans úr menntó.

Þau eiga þrjú börn og tvö barnabörn. Seinna barnabarnið fæddist núna um jólin.

Ég vil óska Björgu, börnunum og 240 starfsmönnum Bláa Lónsins til hamingju með daginn.

Ég vil þakka Birni Vigni Sigurpálssyni fyrir gott viðtal við Grím og Geir Ólafssyni ljósmyndara fyrir fínar myndir.

Ágætu gestir:

Lyftum glösum.

Hér fer iðjusamur, hæfileikaríkur forystumaður og góður maður sem við heiðrum.

Bláa Lónið er undur veraldar.

Undur Gríms.

Með auðmýkt og virðingu, segi ég:

Þína skál.

Jón G. Hauksson

[email protected]